እወ፡ ኣነ ኣብ ኣስመራ ተወሊደ ዓብየ፡ ሓንቲ መዓልቲ ቤት ማእሰርቲ ርእየዮ ኣይፈልጥን እየ። ንሓንቲ ደቒቕ እውን ተኣሲረ ኣይፈልጥን፤ ንክምስክር እውን ከይደ ኣይፈልጥን። ካብ ገዛይ ናብ ትምህርቲ፡ ካብ ትምህርቲ ናብ ገዛይ። ኣካይዳይ ፍልይ ዝበለ እዩ ነይሩ፤ ክኸይድ ከለኹ ናይ ናፃ ወረቐት ሒዘ እየ ከይደ፡ ክምለስ እንከለኹ እውን እዚ ከጋጥም እዩ ኢለ ኣይሓሰብኩን። ኣነ ዓደይ ኢለ፡ ናብ ቤተሰብ ኢለ ከይደስ፡እዚ ምግጣሙ ተሰሚዑኒ እዩ። ደሓር ግና፡ ሓዚንካ ጉሂኻ እትምልኦ ነገር ስለዘየለ ከም ቅቡል ነገር ገይረ እየ ወሲደዮ። እተን ደሓር ዝተወሰኻ ኣዋርሕ ግና፡ ኣብ ሓሳብን ጭንቀትን ከእትዋኒ ጀሚረን ነይረን። ብኣቆፃፅራ ግእዝ፡ ዕለት 6 ወርሒ ጥቅምቲ 2011 ግና፡ ሃንደበት 'ኣቑሑትካ ጠቕልል' ኢሎም ፈቲሖምኒ። ኣብ ውሽጢ ቤት ማእሰርቲ እንከለኻ፡ ኣብ ሓሳብካ ይመላለስ ዝነበረ ጉዳይ እንታይ ነይሩ?
